b'\n_START_ARTICLE_\nRadiostyrt bil\n_START_PARAGRAPH_\nEn radiostyrt bil (RC) er en motorisert modellbil som styres ved hjelp av radiokontroll. Radiokontrollen sender radiosignaler til bilens radiomottaker, som igjen kontrollerer akselerasjon, brems og styring. \xc3\x85 bygge, kj\xc3\xb8re og modifisere radiostyrte biler er en hobby for mange entusiaster i alle aldre._NEWLINE_Man refererer ofte til skala (for eksempel 1:8) n\xc3\xa5r man snakker om radiostyrte biler. Dette, sammen med motorytelse, danner ogs\xc3\xa5 basis for klasseinndelingen i konkurranser. Innenfor hver kategori konkurreres det gjerne med b\xc3\xa5de standardbiler og biler modifisert etter visse regler.\n_START_SECTION_\nFremdriftssystemer\n_START_PARAGRAPH_\n\'Fuel\' (nitrometanol) og elektro er de to fremdriftssystemene som dominerer. Ofte finner man begge systemene blant de forskjellige biltypene og modellene. Nitro- og bensinbiler trenger mer stell, sm\xc3\xa5reparasjoner og finjustering for \xc3\xa5 fungere siden de har forbrenningsmotorer.\n_START_SECTION_\nNitrobiler\n_START_PARAGRAPH_\nNitrobiler (eller fuelbiler) g\xc3\xa5r p\xc3\xa5 en blanding av nitrometan, metanol og olje for \xc3\xa5 sm\xc3\xb8re mekanismene i motoren. De trenger en gl\xc3\xb8deplugg for \xc3\xa5 antenne drivstoffet ved hvert slag. For \xc3\xa5 starte en nitrobil m\xc3\xa5 man bruke en s\xc3\xa5kalt gl\xc3\xb8der, som kj\xc3\xb8rer en elektrisk str\xc3\xb8m igjennom gl\xc3\xb8depluggen for at den skal gl\xc3\xb8de, mens man drar igang motoren med enten snorstart eller en elektrisk starterboks man setter bilen p\xc3\xa5. Enkelte motorer har inngang for "rotostart" - starting med en drilliknende pistolrotor._NEWLINE_En fuel-konkurransemotor med slagvolum 3,5 cm3 kan gjerne komme opp i turtall over 40\xc2\xa0000 o/min og yter pr. 2007 rundt. 3hk for 1/8 buggy. I konkurranse er denne klassen begrenset oppad til 3,5 cm3 i motorst\xc3\xb8rrelse.\n_START_SECTION_\nBensinbiler\n_START_PARAGRAPH_\nBensinbilene g\xc3\xa5r som regel p\xc3\xa5 samme bensin som man f\xc3\xa5r p\xc3\xa5 bensinstasjoner (oktan). De kan som regel forbrenne vanlig, blyfri 95 oktan bensin, og trenger ingen gl\xc3\xb8deplugg, da de benytter seg av tennplugger som drives av en dynamo. Disse motorene brukes som regel i store RC-biler som trenger mye kraft. I likhet med de fleste andre totaktsmotorer s\xc3\xa5 trenger disse bilene en oljetilsetning av syntetisk olje i bensinen som kan variere fra 2 \xe2\x80\x93 6\xc2\xa0%. En bensinmotor som startes og kj\xc3\xb8res uten oljetilsetning vil skj\xc3\xa6re seg etter kort tid.\n_START_SECTION_\nElektriske biler\n_START_PARAGRAPH_\nElektrobilene g\xc3\xa5r p\xc3\xa5 elektrisk energi som er lagret i batterier. De pleier som oftest \xc3\xa5 bruke 7,2V (nominell spenning) nikkelkadmium- (Ni-Cd) eller nikkelmetallhydrid-batterier (Ni-Mh). I senere tid er bruken av litiumpolym\xc3\xa9r (Li-Po) batteripakker med 2 eller 3 celler koblet i serie blitt mer vanlig. 1 celle Li-Po har en nominell spenning p\xc3\xa5 3,7V, men varierer som regel fra 3.3 - 4.2V. Bilene har som regel en elektronisk fartsregulator (noen er regulert til maks 50\xc2\xa0km/t. For \xc3\xa5 gj\xc3\xb8re de lovlige i Norge) som driver en elektromotor._NEWLINE_Denne typen pleier ofte \xc3\xa5 v\xc3\xa6re rette valget n\xc3\xa5r man ikke har tid eller t\xc3\xa5lmodighet til \xc3\xa5 stelle med fuel (nitrometanol) eller bensinbiler, eller om man skal kj\xc3\xb8pe en til barn. (Med tanke p\xc3\xa5 giftigheten av fuel (nitrometanol) og bensin (oktan). Barn b\xc3\xb8r v\xc3\xa6re sammen med en ansvarlig voksen mens de opererer bensin- eller fuelbiler._NEWLINE_De raskeste elektrobilene tilgjengelige p\xc3\xa5 markedet kan komme opp i hastigheter p\xc3\xa5 150\xc2\xa0km/t. Verdensrekorden er p\xc3\xa5 325\xc2\xa0km/t per 2014  Lovlige biler i Norge har en maksfart begrenset oppad til 50\xc2\xa0km/h. Import, salg og drift av biler som g\xc3\xa5r fortere er vanlig i Norge.\n_START_SECTION_\nArrangementer\n_START_PARAGRAPH_\nDet finnes en rekke anlegg og baner som er laget spesielt for radiostyrte biler og ulike typer radiostyrte biler. Mange baner er eid av RC-klubber mens andre er til for at entusiaster uten noen klubbtilknytning kan f\xc3\xa5 kj\xc3\xb8re bilene sine p\xc3\xa5 bane. En slik klubb er Oslo Modellbilklubb som har tre baner i Hvervenbukta. P\xc3\xa5 banene finnes mennesker i alle aldre. \xc3\x85 se ten\xc3\xa5ringer konkurrere med veteraner p\xc3\xa5 50 \xe2\x80\x93 70 \xc3\xa5r er vanlig. Banene kan enkelt leies til en fast timespris. Entusiaster liker \xc3\xa5 introdusere nye mennesker til RC-sporten for \xc3\xa5 holde hobbyen i live. Det er en fin hobby for bedrifter og foreninger i fritiden p\xc3\xa5 lik linje med fotball og gocart. De faste klubbene pleier \xc3\xa5 konkurrere med hverandre p\xc3\xa5 egen eller innleid bane. Noen anlegg har s\xc3\xa5kalte \xc2\xabrepeaters\xc2\xbb som mottar signaler fra alle h\xc3\xa5ndkontrollene og kopierer og forsterker signalene. Dette vil f\xc3\xb8re til at bilene vil f\xc3\xa5 mye lenger rekkevidde._NEWLINE_I Norge arrangeres det \xc3\xa5rlig Norgescup og NM i mange klasser. 1/8 buggy er for tiden den st\xc3\xb8rste klassen med 60-70 deltagere p\xc3\xa5 hver runde.\n_START_SECTION_\nBuggy\n_START_PARAGRAPH_\nMed sitt lave tyngdepunkt og r\xc3\xb8ffe dekk er buggyene raske med god kontroll b\xc3\xa5de p\xc3\xa5 humpete offroadbaner og p\xc3\xa5 flat mark. De vanligste klassene er 1:8 og 1:10, med b\xc3\xa5de nasjonale og interasjonale konkurranser. 1:8 buggy er vanligvis nitro, mens 1:10 buggy stort sett er elektro.\n_START_SECTION_\nMonstertruck\n_START_PARAGRAPH_\nBiler med store hjul og stor bakkeklaring. De tar seg godt frem i r\xc3\xb8ft terreng, og passer ogs\xc3\xa5 best der. P\xc3\xa5 flat mark velter de vanligvis lett. Dette er ofte favoritten til nybegynnere. Monstertrucks finnes i elektro-, bensin- og nitrovarianter, 2- og 4-hjulstrekk, med og uten revers. Disse finnes vanligvis i 1:8, 1:6 og 1:5. 1:8 bilene drives vanligvis av en nitromotor, i 1:6 og 1:5 bilene er det vanligst med bensin da de trenger h\xc3\xb8yt dreiemoment som en bensinmotor kan tilby.\n_START_SECTION_\nDriftebil\n_START_PARAGRAPH_\nDisse bilene er teknisk sett det samme som en touringbil eller rallybil. Det eneste som skiller dem er at enten bakhjulene eller alle hjulene er s\xc3\xa5kalte \xc2\xabdriftedekk\xc2\xbb som er laget av hard plast. Dette gj\xc3\xb8r at bilen er lett \xc3\xa5 f\xc3\xa5 skrens med, da det ofte er "status" innen faget \xc3\xa5 kunne mestre en bil i lange svingskrenser. Navnet stammer fra det engelske ordet \xc2\xabdrift\xc2\xbb som betyr \xc3\xa5 skli eller seile p\xc3\xa5 banen. Man kan enkelt bygge om en touringbil eller rallybil til \xc3\xa5 bli driftebil bare ved \xc3\xa5 skifte til driftedekk. De har noen ganger h\xc3\xb8yere turtall enn andre biler for \xc3\xa5 f\xc3\xa5 mer sleng, men som oftest bruker de samme motortype som biler av lik st\xc3\xb8rrelse.\n_START_SECTION_\nDeathmatchbil\n_START_PARAGRAPH_\nDisse bilene er laget for \xc3\xa5 konkurrere med andre biler p\xc3\xa5 en lukket bane. Disse kan for eksempel v\xc3\xa6re utstyrt med farlig verkt\xc3\xb8y, pigger, eksplosiver, flammekastere, vinkelslipere, slegger eller lette skytev\xc3\xa5pen. De er kun laget for \xc3\xa5 \xc3\xb8delegge motstanderne sine biler da dette er en slags \xc2\xabspis eller bli spist\xc2\xbb-aktivitet. Dette er vanlig i USA der rike spillere bruker mye penger p\xc3\xa5 forbedringer og reparasjoner av sine biler._NEWLINE_Disse spillerne pleier \xc3\xa5 ha sponsorer som finansierer reparasjoner etter skader og andre utgifter._NEWLINE_Bilene blir laget i sterke materialer som fungerer som panser for \xc3\xa5 gj\xc3\xb8re dem vanskeligere \xc3\xa5 \xc3\xb8delegge. Slike biler er ulovlige Norge, Sverige og en rekke andre land av \xc3\xa5penbare grunner. P\xc3\xa5 grunn av faren ved slike biler er banene omgitt av tung beskyttelse. En l\xc3\xb8psk deathmatch bil kan p\xc3\xa5f\xc3\xb8re store skader p\xc3\xa5 personer og materiell og kan f\xc3\xb8re til d\xc3\xb8dsfall. Bilene m\xc3\xa5 derfor ikke kunne kj\xc3\xb8res utenfor banen.\n_START_SECTION_\nTruggy\n_START_PARAGRAPH_\nMellomting mellom monstertruck og buggy. De f\xc3\xb8rste truggiene var modifiserte buggier som ble utstyrt med blant annet store monstertruckhjul. De er mer st\xc3\xb8dige enn monstertrucken, med sitt lavere tyngdepunkt. Mange buggier kan enkelt modifiseres til \xc3\xa5 bli en truggy. For eksempel kan produsenten FG sine Marder-biler enkelt bygges om til truggy ved \xc3\xa5 skru p\xc3\xa5 monstertruckhjul. Det trengs da ogs\xc3\xa5 \xc3\xa5 gire om bilen p\xc3\xa5 grunn av st\xc3\xb8rre hjul.\n_START_SECTION_\nTouring\n_START_PARAGRAPH_\nFor banekj\xc3\xb8ring. Touringbiler finnes b\xc3\xa5de med nitro- og elektromotorer. Det arrangeres b\xc3\xa5de nasjonale og internasjonale konkurranser i touring. I vinterhalv\xc3\xa5ret er det mange RC-bilfans som s\xc3\xb8ker innend\xc3\xb8rs, og kj\xc3\xb8rer 1:10 touring p\xc3\xa5 teppebaner. Innend\xc3\xb8rs brukes kun elektromotor om det ikke er installert godkjent ventilasjon i bygget. Det som kjennetegner denne kategorien er den lave bakkeklaringen og spesielle, flate dekk, s\xc3\xa5kalte \xc2\xabslicks\xc2\xbb. Disse bilene er bygd for fart og god styring i de h\xc3\xb8ye hastighetene. Nitroversjonene har ofte flertrinns automatgir med eller uten revers. P\xc3\xa5 banen kan de n\xc3\xa5 hastigheter opp til 100\xc2\xa0km/t eller mer. Disse bilene er uegnet for grov og humpete asfalt, sand, grus eller sn\xc3\xb8. Det finnes spesielle sett for \xc3\xa5 gj\xc3\xb8re en touringbil h\xc3\xb8yere og bedre egnet for litt r\xc3\xb8ffere asfalt, men dette avhenger av produsent og modell. Fartsrekorden for radiostyrte biler ble satt av en touringbil med elektromotor i 2003. Den ble f\xc3\xb8rt opp i Guinness rekordbok. F\xc3\xb8reren het Cliff Lett og klarte \xc3\xa5 presse bilen sin opp i 178,63\xc2\xa0km/t. Under fors\xc3\xb8ket trengte bilen ikke bare en kraftig motor og ekstra battericeller, men ogs\xc3\xa5 et perfekt, aerodynamisk karosseri for \xc3\xa5 minske luftmotstanden og presse bilen mot asfalten. Touringbilene fra seri\xc3\xb8se produsenter er ofte utstyrt med forsterkede materialer som skal t\xc3\xa5le store p\xc3\xa5kjenninger ved en kollisjon. Dette er viktig da en komplett profesjonell touringbil kan koste mellom 10\xc2\xa0000 \xe2\x80\x93 30\xc2\xa0000 kr.\n_START_SECTION_\nStorskala\n_START_PARAGRAPH_\n1:6-og 1:5-biler finnes i mange varianter. Disse er en god del dyrere enn sine mindre s\xc3\xb8sken, og er heller ikke s\xc3\xa5 vanlige. De er stort sett drevet av motorer som g\xc3\xa5r p\xc3\xa5 vanlig, oljeblandet bensin. Slike motorer er p\xc3\xa5 st\xc3\xb8rrelse med motorsagmotorer, mellom 23-35cm3. Bensinmotorene er generelt sett mer holdbare og billigere i vedlikehold og drift enn nitrobilene langsiktig sett. De har lavere turtall og dermed lavere frekvens p\xc3\xa5 motorlyden, noe som er et \xc2\xabsunnere\xc2\xbb alternativ for \xc3\xb8ret. Siden disse bilene er st\xc3\xb8rre krever de st\xc3\xb8rre plass \xc3\xa5 kj\xc3\xb8re p\xc3\xa5.\n_START_SECTION_\nMini og micro\n_START_PARAGRAPH_\nDet har blitt vanligere med mini- (ofte 1:16 og 1:18) og microutgaver (ofte 1:20, 1:24 og 1:36) av mange biler. De fleste er elektro, men det har begynt (januar 2006) \xc3\xa5 komme nitrobiler ned i 1:18 skala.\n_START_SECTION_\nStyring\n_START_PARAGRAPH_\nAlle disse bilene har en ting i felles. Prinsippene rundt styring er de samme. De har en eller to servoer som styrer gass og styring. Disse servoene styres av en mottaker-enhet som tar imot signaler fra h\xc3\xa5ndkontrollen. Det finnes en rekke standarder innen dette._NEWLINE_N\xc3\xa5 er det mest vanlig med digitale radiosignaler. Fordelen er at bilen \xc2\xabskj\xc3\xb8nner\xc2\xbb n\xc3\xa5r den kommer utenfor rekkevidde eller at h\xc3\xa5ndkontrollen ikke har mer str\xc3\xb8m. Den vil ogs\xc3\xa5 oppdage om styrebatteriet har lite str\xc3\xb8m igjen ved \xc3\xa5 kontrollere spenningen p\xc3\xa5 servokabelen. Mottageren vil da beordre gass-servoen til \xc3\xa5 sette motoren i tomgang (fuel/bensin) eller sl\xc3\xa5 av elektromotoren (elektrobil) og sette hele bilen i full brems._NEWLINE_En l\xc3\xb8psk fuel- eller bensinbil kan v\xc3\xa6re katastrofalt for bilen og omgivelsene. Konsekvensene vil bli dyre reparasjoner av skadene n\xc3\xa5r bilen kan kollidere med hindringer uten f\xc3\xb8rerens kontroll. Med store biler kan det forekomme personskader. Funksjonene som skal hindre dette kalles for \xc2\xabfail-safe\xc2\xbb og kan v\xc3\xa6re integrert i mottager enheten eller det kan ettermonteres p\xc3\xa5 servokabelen som styrer motoren. Denne vil oppdage uregelmessigheter i kommandoene og hindre bilen fra \xc3\xa5 kj\xc3\xb8re. P\xc3\xa5 mange organiserte l\xc3\xb8p s\xc3\xa5 er fail-safe p\xc3\xa5budt for at ikke en l\xc3\xb8psk bil skal kollidere med konkurrerende biler og sabotere l\xc3\xb8pet eller skade tilskuerne._NEWLINE_F\xc3\xb8r i tiden ble det brukt analoge signaler og styring og throttle fikk hver sin radiofrekvens. Ulempene med dette var at noen kunne sabotere et konkurransel\xc3\xb8p, da bilene brukte standard frekvenser og ville adlyde enhver kontroll som brukte samme frekvens. Med digital styring s\xc3\xa5 kan f\xc3\xb8reren kryptere signalene til bilen ved \xc3\xa5 kj\xc3\xb8pe en mottager og h\xc3\xa5ndkontroll som st\xc3\xb8tter kryptering. En m\xc3\xa5 da ha en krypteringsbrikke i h\xc3\xa5ndkontroll og mottager for \xc3\xa5 kunne styre den. Da vil ikke uvedkommende klare \xc3\xa5 overstyre bilen.\n_START_SECTION_\nNyttige funksjoner\n_START_PARAGRAPH_\nEn erfaren f\xc3\xb8rer liker gjerne \xc3\xa5 ha spesielle finesser p\xc3\xa5 h\xc3\xa5ndkontrollen som henter informasjon fra bilen. Funksjonene kan v\xc3\xa6re speedometer, tripteller, tankm\xc3\xa5ler, forbruksm\xc3\xa5ler av drivstoff, motortermometer eller avstand fra f\xc3\xb8rer vedr\xc3\xb8rende rekkevidde etc._NEWLINE_Andre funksjoner kan v\xc3\xa6re servostyrt drivstoffkran for \xc3\xa5 kutte motoren sin drivstoff tilf\xc3\xb8rsel, eller blokkere luftinntaket for \xc3\xa5 kvele motoren som en slags \xc2\xabn\xc3\xb8dstopp\xc2\xbb om motoren skulle henge seg opp i full gass for eksempel, da dette kan skje.\n_START_SECTION_\nOppbygning\n_START_PARAGRAPH_\nRadiostyrte biler som kan komme opp i store hastigheter har som regel bremser. Enten skivebremser i drivverket eller p\xc3\xa5 hjulene. Disse styres av gasservoen og aktiveres n\xc3\xa5r servoen g\xc3\xa5r motsatt retning (gass spaken p\xc3\xa5 kontrollen blir trykket helt bakover). P\xc3\xa5 en elektrobil er det derimot uvanlig med bremser. Her brukes motoren som brems ved at polariteten p\xc3\xa5 den elektriske kj\xc3\xb8restr\xc3\xb8mmen blir snudd slik at motoren stritter imot._NEWLINE_Det vanligste p\xc3\xa5 radiostyrte biler er en s\xc3\xa5kalt sentrifugeclutch p\xc3\xa5 samme m\xc3\xa5te som i en motorsag. Den kobler inn n\xc3\xa5r turtallet \xc3\xb8ker ved hjelp av vekter som presser membranen i clutchen inn i koblingsflaten til drivverket. Disse er justerbare s\xc3\xa5 de kan tilpasses etter hvilket turtall man \xc3\xb8nsker at clutchen skal reagere p\xc3\xa5._NEWLINE_Det er blitt mer og mer vanlig med girkasser i nitrodrevne radiostyrte biler. Dette muliggj\xc3\xb8r bedre utnyttelse av motorkraften og mindre slitasje av motor. De kan komme med f\xc3\xa5 eller mange gir, med eller uten revers. Elektrodrevne radiostyrte biler har ikke samme behov for girkasse, da elektromotorer kan jobbe effektivt over et st\xc3\xb8rre turtallsomr\xc3\xa5de._NEWLINE_Automatgir er den mest vanlige. Det lar f\xc3\xb8reren kj\xc3\xb8re uten \xc3\xa5 tenke p\xc3\xa5 giringa. Nybegynnere liker denne typen best. Den fungerer p\xc3\xa5 sentrifugalkraft prinsippet i likhet med sentrifugeclutchen, til \xc3\xa5 koble inn h\xc3\xb8yere og h\xc3\xb8yere gir etter som turtallet p\xc3\xa5 drivverket og hjulene \xc3\xb8ker. Manuellgir er mest vanlig i terrengbiler hvor kraft er kritisk. Manuelt gir forutsetter at radioutstyret har tre kanaler (gass, styring og giring)._NEWLINE_Radiostyrte biler pleier alltid \xc3\xa5 ha beskyttelse som omgir kritiske deler som hjuloppheng, servoer, motordeler etc. Beskyttelsesutstyr kan v\xc3\xa6re st\xc3\xb8tfanger, vanntette rom for \xc3\xa5 beskytte elektronikk, st\xc3\xb8tdempere for \xc3\xa5 minske slitasje p\xc3\xa5 deler og veltebur for \xc3\xa5 beskytte alt inni bilen om den g\xc3\xa5r rundt, karosseri som virker som et deksel rundt bilen, gjerne laget som en kopi av en ekte bil. Det er veldig viktig at batteriet, str\xc3\xb8mkabelen og styreledningene er godt beskyttet. Mister bilen str\xc3\xb8m mens den kj\xc3\xb8rer fort s\xc3\xa5 har man ingen kontroll over den. Den vil fortsette med akkurat samme turtall og rattposisjon som i siste \xc3\xb8yeblikk den hadde str\xc3\xb8m, med mindre man har en failsafe, da denne g\xc3\xa5r p\xc3\xa5 automaytisk brems om bilen mister kontakten med fjernkontrollen og stopper bilen. Beskytt alltid elektronikken din ordentlig og forsikre deg om at elektronikken fungerer som det skal f\xc3\xb8r du kj\xc3\xb8rer.\n_START_SECTION_\nBruksomr\xc3\xa5der\n_START_PARAGRAPH_\nRadiostyrte biler, fly eller b\xc3\xa5ter brukes i flere andre sammenhenger. De er da ofte omtalt som droner. Radiostyrte biler har blitt brukt i filmindustrien til \xc3\xa5 utf\xc3\xb8re ellers livsfarlige stunts. Dette gj\xc3\xb8res ved \xc3\xa5 utstyre en helt ordin\xc3\xa6r personbil med radioutstyr. De kan s\xc3\xa5 styres trygt fra en h\xc3\xa5ndkontroll._NEWLINE_Innen vitenskapen benyttes ofte radiostyrt teknologi til \xc3\xa5 utforske omr\xc3\xa5der som ellers er utilgjengelig eller uegnet for mennesker som for eksempel en planet som Mars. Her brukes det som regel bare biler som er utstyrt med kameraer av ulike slag, en rekke sensorer, kanskje noen rom til \xc3\xa5 ta vare p\xc3\xa5 steiner og andre ting tilbake til jorden eller spesielle tanker til \xc3\xa5 ta vare p\xc3\xa5 gasser fra planetens atmosf\xc3\xa6re. De styres av avanserte datamaskiner b\xc3\xa5de fra jorden og p\xc3\xa5 bilen. Disse drives hovedsakelig av enten hydrogenbrenselceller eller solkraft._NEWLINE_Flere milit\xc3\xa6re makter har snust p\xc3\xa5 radiostyrt teknologi innen krigf\xc3\xb8ring. Radiostyrte dronefly gj\xc3\xb8r at et land kan overv\xc3\xa5ke luftrommet til fienden uten \xc3\xa5 risikere livet til piloten. Blir dronen skutt ned s\xc3\xa5 har det fortsatt ikke blitt noe d\xc3\xb8dsfall. Slike droner kan lastes med hva det m\xc3\xa5tte v\xc3\xa6re av utstyr eller v\xc3\xa5pen. Dronen kan for eksempel utstyres med en laserkanon. N\xc3\xa5r milit\xc3\xa6rmakten da sender opp en missil s\xc3\xa5 kan kanskje dronen v\xc3\xa6re den som styrer missilen med sin laserkanon._NEWLINE_Et dronefly kan brukes til \xc3\xa5 fly en last over et ellers utilgjengelig omr\xc3\xa5de. For eksempel medisiner og forsyninger til milit\xc3\xa6re tropper i jungelen, skadede sivile eller brukes til \xc3\xa5 s\xc3\xb8ke etter savnede personer med infrar\xc3\xb8de kameraer.'